Dostál, Ondrej, poslanec NR SR (2011-07-06):
Vážené kolegyne, vážení kolegovia, dovoľte mi na úvod jeden citát. Nepoviem, z čoho, zatiaľ. „Nikto nevie čo sa vlastne stalo, ale o pár týždňov neskôr nič z toho nebola pravda. Politická elita, neobvykle podporovaná niektorými médiami, začala doslova pohon na prokuratúru ako inštitúciu a najmä na osobu generálneho prokurátora JUDr. Trnku. Vyjadrenia redaktorov časopisu „Týždeň“ pripomínali kampaň robotníkov proti Slanskému a spol. v päťdesiatych rokoch 20. storočia. Bezprecedentným spôsobom bola všetka práca prokurátorov a ďalších pracovníkov prokuratúry hanobená, pričom boli využívané polopravdy a niekedy aj klamstvá bez toho, že by bola vykonaná pravdivá analýza našej práce, pričom všetko toto úsilie zrejme smerovalo iba k jednému, aby nebol JUDr. Trnka opätovne zvolený za generálneho prokurátora. S ničím takým sa ľudia počas celej histórie činnosti prokuratúry nestretli a samozrejme, že sa to veľmi negatívne odzrkadlilo aj na práci celej inštitúcie. Ľudia, ktorí pracovali bez ohľadu na svoje osobné voľno, boli označení za „lumpov“ a skutoční lumpi si mädlili ruky. Politici zabudli na výrazné úspechy, ktoré boli dosiahnuté v boji s organizovaným zločinom, a za jediné kritérium práce prokuratúry boli brané iba veci týkajúce sa financovania politických strán a ich údajne nesprávne riešenie. Vzniknutý stav poukazuje jednoznačne na to, že výkonnej moci nevyhovuje prokuratúra, ako orgán „sui generis“. Exekutíva potrebuje prokuratúru podriadenú, ktorá plní politické požiadavky vládnej moci.“ A teraz mi dovoľte drobnú otázku. Čo myslíte, odkiaľ tento citát pochádza? Aby to nebolo také zložité, dám vám tri možnosti. Po a) ide o prepis z dosiaľ nezverejnenej časti slávneho vystúpenia generálneho prokurátora Dobroslava Trnku v televízii Markíza, keď posledný deň svojho pôsobenia vo funkcii generálneho prokurátora hovoril o trtošení, pregrciavaní sa a podobne. Po b) ide o vystúpenie Roberta Fica na jednej zo stoštrnástich tlačových besied na tému voľba generálneho prokurátora. Po c) ide o citát zo Správy o činnosti prokuratúry Slovenskej republiky za rok 2010. Čo myslíte? No c) je správne. Ide o citát zo Správy o činnosti prokuratúry Slovenskej republiky za rok 2010. Keďže je c) správne, tak domnievam sa, že nie je možné takúto správu schváliť. Že pán bývalý generálny prokurátor Trnka vystupuje ako opozičný politik, na to sme si už nejako zvykli. Ale že by takéto, neviem teraz, či beletristické dielo alebo politický komentár mal byť súčasťou Správy o činnosti prokuratúry Slovenskej republiky za rok 2010, ktorú schvaľuje Národná rada Slovenskej republiky, tak na to by sme si asi zvyknúť nemali. Minuloročné schválenie správy o činnosti prokuratúry za predchádzajúci rok je aj v tejto správe, ktorú teraz prerokúvame, označované za akt súhlasu s prácou prokuratúry a s jej vedením. Ak by to malo byť tak, ak by schválenie správy o činnosti prokuratúry malo byť aktom súhlasu s prácou prokuratúry a s jej vedením, resp. vyslovením dôvery vedeniu prokuratúry, tak chcem prinajmenšom za seba povedať, že to tak nie je a že to tak ani minulý rok nebolo a že teda, ak to má byť takto interpretované, tak citovaná časť správy nie je jediným dôvodom, prečo neschváliť Správu o činnosti prokuratúry za rok 2010. A to hovorím bez toho, aby som chcel znevažovať poctivú prácu stoviek prokurátorov, ktorej je venovaná podstatná časť tej správy, a ktorú myslím si, že nikto nemá záujem spochybňovať. To, o čom mám pochybnosti, je pôsobenie vedenia Generálnej prokuratúry. Či už ide o laxný prístup k politicky citlivým kauzám, ktoré sa zametajú pod koberec a zahrávajú do autu, alebo ide o trestuhodné naťahovanie vyšetrovania kauzy napadnutia študentky Hedvigy Malinovej, operovanie s posudkom pána profesora Labáša, ktorý sa ukázal ako pochybný a úplne nedôveryhodný. Prokuratúra miesto toho, aby si vyžiadala iný znalecký posudok a aby urýchlene uzavrela tú kauzu, ktorá sa stala už pred piatimi rokmi, tak opäť dala vypracovať posudok profesorovi Labášovi a opäť sa ukázal, že neviedol k žiadnym záverom a bol spochybnený pár dní po tom, ako sa o ňom verejnosť dozvedela. Alebo nech už ide o pôsobenie prokuratúry v kauze pezinská skládka, kde existujú... (Prerušenie vystúpenia predsedajúcim.)